બીજી બાજુ કીર્તિ મહેતાના કુટુંબીજનોએ રાજાવાડી હૉસ્પિટલમાં જ્યાં સુધી ડ્રાઇવર અને હવાલદાર બન્નેનું મેડિકલ ચેકિંગ નહીં થાય ત્યાં સુધી કીર્તિ મહેતાના પોસ્ટમૉર્ટમની કાર્યવાહી રોકી દીધી હતી. સવારે ૧૦.૩૦ વાગ્યે અકસ્માતમાં મૃત્યુ પામેલા કીર્તિ મહેતાનું પોસ્ટમૉર્ટમ છેક સાંજે ૪.૩૦ વાગ્યે થયું હતું. એ પહેલાં સાયન હૉસ્પિટલમાં મેડિકલ માટે લઈ જવામાં આવેલા ડ્રાઇવર અને હવાલદારને બપોરે ૩.૩૦ વાગ્યે ફરીથી રાજાવાડી હૉસ્પિટલમાં લાવ્યા બાદ અને તેમનું ટેસ્ટિંગ કર્યા બાદ જ તેમનાં સગાંસંબંધીઓએ પોસ્ટમૉર્ટમ માટે પરવાનગી આપી હતી. તેમનું પોસ્ટમૉર્ટમ પૂરું થયા બાદ સાંજે ૬.૩૦ વાગ્યે વલ્લભબાગ લેનમાં આવેલા આનંદ મિલન બિલ્ડિંગમાંથી પોલીસબંદોબસ્ત વચ્ચે સ્મશાનયાત્રા કાઢવામાં આવી હતી, જેમાં ઘાટકોપરના અનેક અગ્રણી રાજકારણીઓ અને સામાજિક કાર્યકરો જોડાયા હતા.